Document ID: 31999D0504

ΑΠΟΦΑΣΗ ΤΗΣ ΕΠΙΤΡΟΠΗΣ
της 1ης Ιουλίου 1999
για την ενδεικτική κατανομή, ανά κράτος μέλος, των πιστώσεων αναλήψεων υποχρεώσεων, στο πλαίσιο του στόχου αριθ. 2 των διαρθρωτικών ταμείων, για την περίοδο 2000 έως 2006
[κοινοποιηθείσα υπό τον αριθμό Ε(1999) 1772]
(1999/504/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1260/1999 του Συμβουλίου, της 21ης Ιουνίου 1999, περί των γενικών διατάξεων για τα διαρθρωτικά ταμεία(1) και ιδίως το άρθρο 7 παράγραφος 3 πρώτο εδάφιο,
Εκτιμώντας
(1) ότι το άρθρο 1 του κανονισμού (ΕΚ) αριθ. 1260/1999 ορίζει, στο πρώτο εδάφιο σημείο 2, ότι ο στόχος αριθ. 2 των διαρθρωτικών ταμείων αποσκοπεί στη στήριξη της οικονομικής και κοινωνικής ανασυγκρότησης των περιοχών που αντιμετωπίζουν διαρθρωτικά προβλήματα·
(2) ότι το άρθρο 7, παράγραφος 2 τρίτο εδάφιο του κανονισμού (ΕΚ) αριθ. 1260/1999 ορίζει ότι το 11,5 % των χορηγούμενων κονδυλίων από τα διαρθρωτικά ταμεία, θα διατεθεί για το στόχο αριθ. 2, συμπεριλαμβανομένου ποσοστού 1,4 % στο πλαίσιο της μεταβατικής στήριξης·
(3) ότι το άρθρο 7 παράγραφος 3 πρώτο εδάφιο του κανονισμού (ΕΚ) αριθ. 1260/1999 ορίζει ότι η Επιτροπή καταρτίζει, με διαφανείς διαδικασίες, ενδεικτικές κατανομές κατά κράτος μέλος των διαθέσιμων πιστώσεων υποχρεώσεων για τον προγραμματισμό των ετών 2000 έως 2006, λαμβάνοντας πλήρως υπόψην, για τους στόχους αριθ. 1 και 2, ένα ή περισσότερα αντικειμενικά κριτήρια τα οποία είναι ανάλογα εκείνων της προηγούμενης περιόδου που καλύπτονται από τον κανονισμό (ΕΟΚ) αριθ. 2052/88 του Συμβουλίου, της 24ης Ιουνίου 1988, για την αποστολή των διαρθρωτικών ταμείων, την αποτελεσματικότητά τους και το συντονισμό των παρεμβάσεών τους μεταξύ τους, καθώς και με τις παρεμβάσεις της Ευρωπαϊκής Τράπεζας Επενδύσεων και των άλλων υφιστάμενων χρηματοδοτικών οργάνων(2), όπως τροποποιήθηκε τελευταία από τον κανονισμό (ΕΚ) αριθ. 3193/94(3), ήτοι: τον επιλέξιμο πληθυσμό, την ευημερία σε περιφερειακό και σε εθνικό επίπεδο και τη σχετική σοβαρότητα των διαρθρωτικών προβλημάτων και ιδίως το επίπεδο ανεργίας·
(4) ότι το άρθρο 7 παράγραφος 3 τρίτο εδάφιο του κανονισμού (ΕΚ) αριθ. 1260/1999 ορίζει ότι στις περιπτώσεις των στόχων αριθ. 1 και 2, στην εν λόγω κατανομή, γίνεται διάκριση των πιστώσεων που διατίθενται για τις περιοχές οι οποίες τυγχάνουν μεταβατικής στήριξης· ότι οι εν λόγω πιστώσεις διατίθενται σύμφωνα με τα κριτήρια του πρώτου εδαφίου της ιδίας παραγράφου και ότι η ετήσια κατανομή των εν λόγω πιστώσεων αυτών ακολουθεί σταδιακή μείωση από 1ης Ιανουαρίου 2000 και θα είναι μικρότερη το 2000 σε σχέση με το 1999·
(5) ότι η δήλωση της Επιτροπής που επισυνάπτεται στα πρακτικά του Συμβουλίου της 21 Ιουνίου 1999 αναφέρει τη μέθοδο που θα χρησιμοποιήσει η Επιτροπή για να αποφασίσει, σύμφωνα με το άρθρο 7 παράγραφος 3 πρώτο εδάφιο του κανονισμού (ΕΚ) αριθ. 1260/1999, σχετικά με την ενδεικτική κατανομή, μεταξύ των κρατών μελών, των πιστώσεων στο πλαίσιο του στόχου αριθ. 2·
(6) ότι, λαμβάνοντας υπόψη την εν λόγω μέθοδο, το Ευρωπαϊκό Συμβούλιο του Βερολίνου, της 24ης και 25ης Μαρτίου 1999, καθόρισε, στην παράγραφο 44 στοιχείο ζ) των συμπερασμάτων της προεδρίας, τα ποσά που αφορούν ειδικές καταστάσεις για την περίοδο 2000 έως 2006,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Τα ενδεικτικά ποσά, ανά κράτος μέλος, των πιστώσεων υποχρεώσεων στο πλαίσιο του στόχου αριθ. 2, για την περίοδο 2000 έως 2006, είναι εκείνα που αναφέρονται στο παράρτημα Ι.
Άρθρο 2
Τα ενδεικτικά ποσά, ανά κράτος μέλος, των πιστώσεων αναλήψεων υποχρεώσεων για τη μεταβατική στήριξη στο πλαίσιο του στόχου αριθ. 2, για την περίοδο 2000 έως 2006, είναι εκείνα που αναφέρονται στο παράρτημα ΙΙ.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 1η Ιουλίου 1999.

Labels: 2
15
19
5